এ রকম যে হবে, এটা পর্যবেক্ষক মহল আগেই আঁচ করেছিল। পত্রিকাগুলো লিখেছিল, টেলিভিশনে টক শোগুলোতে অতিথি বক্তা, সমাজচিন্তকরা বলেছিলেন, অনেক সংগ্রামের মধ্য দিয়ে যে গণতান্ত্রিক নির্বাচনী ব্যবস্থা আমরা গড়ে তুলেছিলাম, তা ধ্বংস করে ফেলা হচ্ছে। খোদ প্রধান নির্বাচন কমিশনার সুদূর আমেরিকা থেকে চিঠি লিখেছিলেন চতুর্থ পর্যায়ে উপজেলা নির্বাচনে সম্ভাব্য সহিংসতায় উদ্বেগ প্রকাশ করে। তিনি আমেরিকায় কেন? কারণ সেই যে কথা আছে, ‘জিহ্বাগ্রে বসিয়াছে দেবী সরস্বতী; করো প্রশ্ন, মিলিবে উত্তর।’ আমাদের বর্তমান সরকার এবং তার প্রতিষ্ঠানগুলোর অবস্থাও হয়েছে সে রকম। কোনো কথা মাটিতে পড়তে দিচ্ছে না। নির্বাচন কমিশনার একজন বলেছিলেন, প্রধান নির্বাচন কমিশনার থাকলেই বা কী হতো? তিনি কি এগুলো ঠেকাতে পারতেন?